钦定古今图书集成/历象汇编/庶征典/第071卷 > 《五色卿云赋》李恽
## 钦定古今图书集成/历象汇编/庶征典/第071卷 > 《五色卿云赋》李恽

“于穆圣唐，建其皇极。通三微兮昊穹降祉，禔万福兮
阴阳不测。”答禧祥于一人，见彩云之五色。其为状也，
乃从龙以分气；其为势也，若抟鹏之垂翼。荟蔚非触
石而兴，缥缈盈画工之饰。“葱翠炯晃，萧索氛氲，回合
斐亹，散聚分文。转光风则动而愈出，冲霁日则灿然
皆分。古之函关紫气，帝乡白云，岂比澄鲜流庆，作瑞
吾君。”夫德施者，帝王之所崇；云行者，天地之所溥。惟
帝德之动天，谅卿云之飞吐。光浮碧落，夺虹彩于太
虚；影下清潭，照锦色于曲浦。将以发挥明时，腾迈前
古。虽建官惟贤，列爵惟五，降及品汇，莫不是睹。缅彼
瑞牒，询夫物名，则有甘露降，黄河清，狐九尾而来扰，
草三秀而敷荣。若以匹敌，莫之与京。式昭圣理，承应
天卿。是乃感寿以呈休，应君以来附。苟非至道，则未
期遇。故汉主之祠后土也，宝鼎见兮，其色同昭；轩辕
之诛蚩尤也，华盖蒙兮，一形乃拊。推众圣于往昔，亦
效祉而斯睹。式赞其徽，恭命述赋。